## DOKUMENTI KONSULTATIV

**Për draftin “Për disa ndryshime në ligjin nr. 96/2016, ‘Për statusin e gjyqtarëve dhe prokurorëve në Republikën e Shqipërisë’, të ndryshuar”**

|  |
| --- |
| Ministria e Drejtësisë, në kuadër të procesit të konsultimit të projektligjit “Për disa ndryshime në ligjin nr. 96/2016, ‘Për statusin e gjyqtarëve dhe prokurorëve në Republikën e Shqipërisë’, të ndryshuar”, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 26 Gusht 2022. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë: Bulevardi “Zogu I-rë”, Tiranë, në adresën e emailit të koordinatorit për konsultimin publik [alma.dylgjeri@drejtesia.gov.al](mailto:alma.dylgjeri@drejtesia.gov.al), si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Drejtësisë. |

**Kontakti:**

|  |
| --- |
| Alma Dylgjeri, Koordinatore për konsultimin publik në Ministri: [alma.dylgjeri@drejtesia.gov.al](mailto:alma.dylgjeri@drejtesia.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Rregjistri Elektronik për Njoftimet dhe Konsultimet Publike” 20 ditë pune, duke filluar nga data 26 Gusht 2022. |

**Sfondi i propozimit legjislativ**

|  |
| --- |
| Qeveria shqiptare ndërmori një proces gjithëpërfshirës të Këshillimit Kombëtar për Shqipërinë. Me një pyetësor drejtuar çdo shqiptari, në Shqipëri apo në botë, u zhvillua një kuvendim popullor, ku është marrë mendimin i qytetarëve mbi çështje me rëndësi strategjike për vendin, ekonominë, shoqërinë. Një ndër pyetjet drejtuar qytetarëve konsistonte në çështjen nëse duhen pezulluar nga detyra gjyqtarët dhe prokurorët që nuk kanë kaluar ende procesin e vettingut, nëse vendimmarrjet e tyre rezultojnë haptazi në kundërshtim me ligjin (pyetja nr. 10). Si bazë arsyetuese për përcaktimin e kësaj pyetjeje, është parashikuar se pavarësisht se vitet e fundit janë ndryshime legjislative për të luftuar fenomenin e njohur si KÇK, një pjesë e gjyqtarëve dhe prokurorëve në pritje të vettingut vazhdojnë të abuzojnë me pushtetin e drejtësisë.  Në këtë kuadër, pas vlerësimit pozitiv të këtij pyetësori, është ndërmarrë nisma për ndryshimin e afatit për marrjen e vendimit për pezullimin e magjistratit nga Këshillat respektivë, i cili aktualisht parashikohet tre ditë nga momenti i marrjes së kërkesës apo informacionit, referuar nenit 152 dhe nenit 155 të ligjit nr. 96/2016, ‘Për statusin e gjyqtarëve dhe prokurorëve në Republikën e Shqipërisë’, i ndryshuar.  Duke mbajtur në konsideratë rëndësinë dhe nevojën për të ndërmarrë veprime të menjëhershme për ndalimin e veprimeve nga ana e magjistratit që bien ndesh me figurën apo pozitën e tij apo që dëmtojnë procedimin disiplinor të filluar karshi tij, afati maksimal 3 ditor është rishikuar në raport me dëmin që eventualisht prodhohet nga veprimet e vazhdueshme të paligjshme të magjistratëve përgjatë këtyre ditëve deri në vendimmarrjen e Këshillit përkatës për pezullimin ose jo të tyre. Në këto kushte, projektligji ka sanksionuar vendimmarrjen e menjëhershme të Këshillave përkatës pasi administrohet kërkesa për pezullim nga ILD apo informacioni përkatës, sipas parashikimeve të neneve 151 dhe 152 të ligjit nr. 96/2016, me qëllim reagimin e menjëhershëm institucional për ndalimin e veprimeve të paligjshme/abuzive të kryera prej magjistratit. |

**Propozimet**

|  |
| --- |
| Projektligji përmban në total 3 (tri) dispozita, përmbajtja e të cilave parashtrohet si vijon:  Neni 1 i projektligjit parashikon ndryshimin e nenit 152, pika 2, fjalia e tretë, togfjalëshi “por jo më vonë se tre ditë nga data e paraqitjes së kërkesës” të ligjit nr. 96/2016, i ndryshuar, duke e zëvëndësuar me togfjalëshin “me paraqitjen e kërkesës”.  Neni 2 i projektligjit parashikon ndryshimin e nenit 155, pikës 1, togfjalëshit “brenda tre ditëve” të ligjit nr. 96/2016, i ndryshuar, duke e zëvëndësuar me fjalën “menjëherë”.  Neni 3 i projektligjit parashikon hyrjen në fuqi të projektligjit 15 ditë pas botimit në Fletoren Zyrtare. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se përcaktimet e këtij ligji do të sjellin besimin e publikut në sistemin e gjykatave dhe të prokurorisë? * A vlerësoni se nëpërmjet parashikimeve të këtij projektligji, magjistratët nuk do të kryejnë veprime që diskreditojnë rëndë figurën dhe pozitën e tyre apo që pengojnë procedimin disiplinor të filluar karshi tyre? * A mendoni se ka elementë të tjerë që duhet të përfshihen në projektligj, sa i takon pezullimit të magjistratëve, për të shmangur kryerjen e veprimeve abuzive prej tyre me sistemin e drejtësisë, por pa cenuar të drejtat dhe garancitë që burojnë nga statusi i tyre? |